### Beslutningstema

Det skal besluttes, om der på ny kan gives landzonetilladelse til opførelse af et fritidshus på matr. nr. 357 [adresse], beliggende [adresse] Klev 1c, 6280 Ulrik Lind.

### Historik

Tønder Kommunes Teknik- og Miljøudvalg har den 9. april 2019 besluttet, at meddele landzonetilladelse til, at der må opføres et fritidshus på 59,5 m2 på ejendommen matr. nr. 357 [adresse].

[adresse] facader og vinduer bliver med træ, og taget bliver beklædt med tagpap.

Landzonetilladelsen blev meddelt den 29. april 2019.

Efterfølgende vil ejer gerne have fritidshuset opført i andre materialer. Ejer ønsker, at huset opføres med naturskifer og vinduerne bliver i træ-alu. Der ønskes anvendt andre materialer, da de nye materialer ikke kræver så meget vedligeholdelse, som de oprindelige materialer.

Det er forvaltningens vurdering, at opførelsen af et fritidshus med facader af naturskifer og vinduer i træ-alu vil passe ind i området, da de andre fritidshuse i området er opført i forskellige materialer. Desuden placeres fritidshuset, så det indpasses i husrækken af eksisterende fritidshuse i området, så der ikke brydes med kystlandskabet og de nære omgivelser.

Teknik- og Miljøudvalget besluttede den 7. februar 2023, at give landzonetilladelse til ændret materialevalg i forbindelse med opførelse af fritidshuset på ejendommen matr. nr. 357 [adresse], og landzonetilladelse blev meddelt den 2. marts 2023.

I forbindelse med den nye landzonetilladelse fremgår det, at det er tilladelsen af den 29. april 2019 som er gældende for, at der må opføres et fritidshus på ejendommen, og derfor skulle opførelsen af fritidshuset være påbegyndt senest den 29. april 2024, da en landzonetilladelse bortfalder, hvis den ikke er udnyttet inden 5 år efter, at den er meddelt.

Forvaltningen får en henvendelse den 29. april 2024 om, at landzonetilladelsen til opførelse af fritidshuset på matr. nr. 357 [adresse] ikke er udnyttet.

Den 30. april 2024 besigtiger forvaltningen ejendommen og konstaterer, at der er gravet ud til en sandpude. Den 1. maj 2024 træffer forvaltningen en afgørelse om, at landzonetilladelsen ikke længere er gældende, da forvaltningen har vurderet, at tilladelsen ikke er udnyttet, da der kun er foretaget udgravning til en sandpude, og der ikke er påbegyndt byggearbejde i form af støbning af fundament.

Ejer påklager forvaltningens afgørelse den 29. maj 2024 til planklagenævnet, og den 13. december 2024 afgør planklagenævnet, at Tønder Kommunes afgørelse er gældende.

### Sagsfremstilling

En landzonetilladelse bortfalder, hvis den ikke er udnyttet inden 5 år efter, at den er meddelt. Landzonetilladelsen af 29. april 2019 til opførelse af et fritidshus på matr. 357 [adresse] Klev blev ikke udnyttet inden for tidsfristen. Der er derfor søgt en ny landzonetilladelse til opførelse af et fritidshus på ejendommen matr. nr. 357 [adresse], beliggende [adresse] Klev 1c, 6280 Ulrik Lind.

Fritidshuset får en størrelse på 59,5 m2 med facader i naturskifer. Døre og vinduer bliver i træ-alu i nuancerne sort eller antracitgrå, og taget bliver sort tagpap med listedækning. Højden på boligen bliver maksimalt 3,5 m.

Efter § 35 i Planloven må der ikke uden tilladelse fra kommunen foretages udstykning, opføres ny bebyggelse eller ske ændringer i anvendelse af bestående bebyggelse og ubebyggede arealer.

Opførelse af fritidshuset kræver en landzonetilladelse.

Landzonetilladelsen gives med følgende vilkår:

* Fritidsboligen inkl. terrasser skal opføres på matr. nr. 357 [adresse] og placeres i henhold til ansøgningen.
* Fritidsboligen inkl. terrasser skal opføres uden for strandbeskyttelseslinjen og strandengen, der er beskyttet efter § 3 i Naturbeskyttelsesloven.

Fritidshuset ønskes opført i et område, hvor der i forvejen er opført ni fritidsboliger med størrelser fra 40 m2 til 75 m2, og opført med forskellige materialer som træ, røde mursten og let beton. Farverne på fritidsboligerne er i hvide /lysegrå nuancer, svensk rød og sort.

Det er forvaltningens vurdering, at opførelsen af et fritidshus med facader af naturskifer samt døre og vinduer i træ-alu vil passe ind i området, da de andre fritidsboliger i området er opført i forskellige materialer.

Fritidshuset opføres inden for kystnærhedszone, som søges friholdt for yderligere bebyggelse og anlæg, der ikke er afhængig af placeringen tæt på kysten. Det er forvaltningens vurdering, at opførelsen af fritidshuset ikke forringer kystlandskabet, da der er tale om hul-udfyldning med et byggeri, der svarer til størrelsen af de øvrige fritidshuse i området. Ligesom fritidshuset placeres så det passer ind i husrækken af de eksisterende fritidshuse i området.

Ligeledes er det vurderet, at opførelsen af fritidshuset ikke vil sløre den visuelle sammenhæng af landskabselementerne i området.

Et udkast til en ny landzonetilladelse til opførelse af fritidshuset har været i nabohøring, og en nabo er kommet med indsigelser til opførelsen af fritidshuset.

I forbindelse med, at der tidligere er foretaget en udgravning til sandpuden, er sandpuden udgravet på matr. nr. 357 og 356, hvilket ikke er i overensstemmelse med udkastet til landzonetilladelsen. Med placeringen af sandpudens placering in mente vurderes det, at der bør ske en opmåling af skellet for matr. 357.

[adresse] har samme størrelse og placering som da Teknik- og Miljøudvalget den 9. april 2019 gav tilladelse til, det og fritidshuset opføres med samme materialer, som Teknik- og Miljøudvalget gav tilladelse til den 7. februar 2023.

Følgende er vedlagt som bilag:

* Indsigelser fra naboen og bemærkninger til indsigelserne fra ejers advokat.
* Oversigtskort der viser placering af fritidshuset.
* Oversigtskort med strandbeskyttelseslinje og strandeng.
* Oversigtstegning der viser udgravningen til sandpuden.
* Billeder af fritidshuset.

### Lovgrundlag

Planloven.

### Indstilling Fagchefen for Klima, Plan og Udvikling indstiller,

at der gives landzonetilladelse til opførelse af et fritidshus på ejendommen matr. nr. 357 [adresse], med et nyt vilkår om, at der skal foretages en opmåling af, hvor skellet for matr. nr. 357 [adresse] er, inden byggearbejdet påbegyndes.

### Beslutning

Indstillingen godkendt.

Mik Jessen (A) deltog ikke i mødet.